קרוליין קנדי

קרוליין בובייה קנדי (באנגלית: Caroline Bouvier Kennedy; נולדה ב-27 בנובמבר 1957) היא סופרת, עורכת דין, ושגרירת ארצות הברית באוסטרליה. כיהנה כשגרירת ארצות הברית ביפן משנת 2013 עד ל-2017. היא נצר למשפחת קנדי ובתו של נשיא ארצות הברית לשעבר, ג'ון פיצג'רלד קנדי.

==ביוגרפיה==
קנדי נולדה לזוג ג'ון וג'קלין קנדי בניו יורק. היא הייתה כבת שלוש כשאביה נבחר לנשיא ארצות הברית, בינואר 1961. מעשי הקונדס שלה ושל אחיה הצעיר ג'ון קנדי ג'וניור, כילדי הבית הלבן, זכו לפרסום בעיתונות והיו פופולריים בקרב הציבור האמריקני. אביה של קנדי, הנשיא ג'ון קנדי, נרצח רק כשישה ימים לפני יום הולדתה השישי, ב-22 בנובמבר 1963. לאחר מות אחיה ורעייתו בהתרסקות מטוס ב-1999, נותרה קנדי הצאצא היחיד של הנשיא שנרצח ואשתו.

קנדי למדה לתואר ראשון במכללת רדקליף ב-1979, ומאוחר יותר למדה משפטים באוניברסיטת קולומביה. ב-1986 נישאה למעצב התערוכות ואיש העסקים היהודי אדווין שלוסברג, ולזוג שלושה ילדים: רוז (1988), טטיאנה (1990) וג'ון (1993).

קנדי חיברה כמה וכמה ספרים, ביניהם "הזכות לפרטיות" (יחד עם אלן אלדרמן, 1995), "הפואמות האהובות ביותר של ג'קלין קנדי אונסיס" (2001), "קובץ הפואמות המשפחתיות" (2005), ו-"חג מולד משפחתי" (2007).

ב-2007 חשף הזמר ניל דאימונד בראיון, כי הלהיט שלו "קרוליין המתוקה" (Sweet Caroline), משנת 1969, היה בהשראת תמונה של קרוליין קנדי כשהייתה ילדה בת 11, וכי בשנת 2007 שר עבורה שיר זה ביום הולדתה ה-50.

במערכת הבחירות לנשיאות ארצות הברית ב-2008, הביעה קנדי תמיכה יחד עם משפחתה במועמדותו של ברק אובמה ועמדה בראש הוועדה שלו לאיתור מועמד לסגן נשיא. קנדי הייתה בין המועמדים להחליף את המושב המתפנה של הסנאטורית לשעבר ממדינת ניו יורק ומזכירת המדינה, הילרי קלינטון. אם הייתה ממונה לתפקיד זה, היא הייתה ממלאת מושב שבו כיהן דודה רוברט פ. קנדי משנת 1965 ועד הירצחו בשנת 1968 בידי הפלסטיני סירחאן סירחאן, כמועמד לנשיאות במקום אחיו ואביה שנרצח קודם לכן.

ב-2013 מונתה קנדי לשגרירת ארצות הברית ביפן והיא כיהנה בתפקיד זה עד 2017, עת הוחלפה בביל הגרטי.

ב-2022 מונתה קנדי לשגרירת ארצות הברית באוסטרליה.

==עמדות פוליטיות ומדיניות==
בריאיון לעיתון הניו יורק טיימס נתנה קנדי הצצה ראשונית לגבי עמדותיה הפוליטיות והמדיניות. היא הצהירה כי היא תומכת בירושלים כבירתה המאוחדת של מדינת ישראל ובנושאים פנימיים, תומכת בנישואים חד-מיניים, בעד הפלות, ובעד פיקוח על נשיאה ובעלות של נשק אזרחי.

פוליטיקאים ניו יורקים חשובים הודיעו על תמיכה במועמדותה להחליף את המושב המתפנה של קלינטון, כגון ראשי עיריית ניו יורק לשעבר אד קוץ' ומייקל בלומברג.

== ספריה ==

* The Right to Privacy (with Ellen Alderman), Vintage Books, 1997 
* In Our Defense: the Bill of Rights in Action (with Ellen Alderman), Morrow, 1991 
* The Best-Loved Poems of Jacqueline Kennedy-Onassis (as editor), Hyperion Books, 2001

*She Walks in Beauty: A Woman's Journey Through Poems (as editor), Hyperion Books, 2011
* A Family of Poems: My Favorite Poetry for Children (as editor), Hyperion Books, 2005 

== אילן יוחסין ==

==קישורים חיצוניים==

* [http://www.news1.co.il/Archive/001-D-181842-00.html?tag=21-20-02 בתו של הנשיא קנדי מועמדת לסנאט במקום קלינטון]
* [http://www.nytimes.com/2008/12/21/nyregion/21platform.html?hp שאלות ותשובות: המצע של קרוליין קנדי]

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:וושינגטון די. סי.: אישים
קטגוריה:חברות המפלגה הדמוקרטית (ארצות הברית)
קטגוריה:חברי המפלגה הדמוקרטית (ארצות הברית)
קטגוריה:ילדי נשיאי ארצות הברית
קטגוריה:משפחת קנדי
קטגוריה:נדבניות אמריקאיות
קטגוריה:ניו יורק: אישים
קטגוריה:שגרירי ארצות הברית ביפן
קטגוריה:סופרות אמריקאיות
קטגוריה:סופרים אמריקאים
קטגוריה:פוליטיקאיות אמריקאיות
קטגוריה:בוגרות מכללת רדקליף
קטגוריה:בוגרות בית הספר למשפטים באוניברסיטת קולומביה
קטגוריה:בוגרי בית הספר למשפטים באוניברסיטת קולומביה
קטגוריה:עורכות דין אמריקאיות במאה ה-20
קטגוריה:אמריקאיות שנולדו ב-1957
קטגוריה:אמריקאים שנולדו ב-1957